Noreg er eit av dei landa i Europa og i verda for øvrig som ligg lengst framme i trafikktryggingsarbeidet. Saman med Sverige styrer me dette arbeidet etter nullvisjonen. England, Holland, Sverige og Noreg er dei fire landa som ligg best an. Det betyr ikkje at me skal lene oss tilbake, men grunnen til at me ligg så godt an, er ikkje at me har så mykje midtrekkverk. Det er at me har satsa breitt på trafikktryggleik. Det er ikkje berre nye vegar, det er ikkje berre midtrekkverk og fysiske skiljelinjer som hindrar ulukker. Det er ei breidd av tiltak. Det er haldningsskapande arbeid i barnehage og skule, det er betra trafikkopplæring, det er kampanjen «Stopp og sov», men ikkje minst det enkle å bruke bilbelte og det å bruke refleks for å hindre fotgjengarulukker. Alt dette og mange, mange fleire tiltak er det som gjer at me har lukkast så pass som me har, og det er breidda av tiltak som skal gjere at me skal gå ytterlegare ned på dødsstatistikken.